《凤凰台上忆吹箫 月下怀修梅表妹》
清代·俞庆曾

皎洁冰轮，朦胧烟柳，宵深露湿春衫。望碧天无际，何处长安。

回首当年踪迹，花影下同倚红阑。心如醉、一书欲寄，几度重看。

漫漫。闲愁闲恨，向梦里寻君，细诉情端。料芸闺无事，也念前欢。

记否临歧握手，千万语、只劝加餐。还自愧、浮生若萍，旧约盟寒。

作者简介：俞庆曾，字吉初，号琴愔，德清人。上元光绪戊子举人宗舜年继室。有《绣墨轩遗稿》。